Návrh NARIADENIE RADY o pridelení rybolovných možností podľa Protokolu, ktorým sa stanovujú rybolovné možnosti a finančný príspevok upravené v Dohode o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej /* COM/2012/0246 final - 2012/0129 (NLE) */





DÔVODOVÁ SPRÁVA Komisia na základe príslušného mandátu Rady[1] a v mene Európskej únie rokovala s vládou Dánska a vládou Grónska s cieľom obnoviť protokol k Dohode o partnerstve v sektore rybolovu medzi Európskou úniou a vládou Dánska a vládou Grónska. Na základe týchto rokovaní bol 3. februára 2012 parafovaný nový protokol, ktorý sa vzťahuje na tri roky od 1. januára 2013. Tento postup týkajúci sa pridelenia rybolovných možností podľa tohto protokolu sa začína súbežne s postupmi týkajúcimi sa rozhodnutia Rady, so súhlasom Európskeho parlamentu, o uzatvorení nového protokolu a rozhodnutia Rady o podpísaní uvedeného protokolu v mene EÚ a o jeho predbežnom uplatňovaní. Nový protokol je v súlade s cieľmi dohody o partnerstve v sektore rybolovu, ktoré sú zamerané na posilnenie spolupráce medzi Európskou úniou a Grónskom a podporujú rámec partnerstva umožňujúci rozvoj udržateľnej politiky rybného hospodárstva a rozumného využívania rybolovných zdrojov v grónskej VHZ v záujme obidvoch zmluvných strán. V súlade so zmluvou je potrebné určiť spôsob rozdelenia rybolovných možností medzi členské štáty. Ďalej treba poznamenať, že podrobne stanovené rybolovné možnosti, ktoré sú dostupné v určitých vodách mimo EÚ v prípade určitých zásob rýb a skupín zásob rýb, ktoré sú predmetom medzinárodných rokovaní alebo dohôd, prijíma Rada každoročne prostredníctvom nariadenia, ktorým sa na každý rok stanovujú rybolovné možnosti. Vzhľadom na osobitný charakter lovu korušky polárnej, ktorý je vcelku odlišný od iných zásob, rybársky hospodársky rok trvá od 20. júna do 30. apríla nasledujúceho roka, a v záujme jeho vykonávania by Rada mala na Komisiu preniesť určité právomoci. Na základe uvedeného Komisia navrhuje, aby Rada prijala toto nariadenie. 2012/0129 (NLE) Návrh NARIADENIE RADY o pridelení rybolovných možností podľa Protokolu, ktorým sa stanovujú rybolovné možnosti a finančný príspevok upravené v Dohode o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 odsek 3, so zreteľom na návrh Európskej komisie, keďže: (1) Rada 28. júna 2007 prijala nariadenie (ES) č. 753/2007[2] o uzavretí Dohody o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej. (2) Keďže platnosť protokolu, ktorým sa stanovujú rybolovné možnosti a finančný príspevok ustanovené v Dohode o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej (ďalej len „protokol“) uplynie 31. decembra 2012, nový protokol bol parafovaný 3. februára 2012. Novým protokolom sa rybárskym plavidlám EÚ poskytujú rybolovné možnosti v grónskych vodách. (3) Rada ... prijala rozhodnutie ..../2012[3] o podpísaní a predbežnom uplatňovaní nového protokolu. (4) Spôsob prideľovania rybolovných možností medzi členské štáty by sa mal určiť na obdobie uplatňovania nového protokolu v súlade s článkom 20 nariadenia Rady (ES) č. 2371/2002 z 20. septembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu[4]. (5) Podrobne stanovené rybolovné možnosti, ktoré sú dostupné v určitých vodách mimo EÚ v prípade určitých zásob rýb a skupín zásob rýb, ktoré sú predmetom medzinárodných rokovaní alebo dohôd, prijíma Rada každoročne prostredníctvom nariadenia, ktorým sa na každý rok stanovujú rybolovné možnosti. (6) Ak sa preukáže, že počet povolení na rybolov alebo množstvo rybolovných možností pridelených Únii podľa protokolu sa úplne nevyužíva, Komisia v súlade s článkom 10 ods. 1 nariadenia Rady (ES) č. 1006/2008 z 29. septembra 2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva[5] informuje dotknuté členské štáty. Nedodanie odpovede v lehote, ktorú Rada stanoví, sa považuje za potvrdenie toho, že plavidlá dotknutého členského štátu nevyužívajú svoje rybolovné možnosti v danom období v plnej miere. Treba stanoviť uvedenú lehotu. (7) S cieľom zaistiť jednotné podmienky vykonávania tohto nariadenia v súvislosti s prehodnotením kvót pridelených Únii na lov korušky polárnej v grónskych vodách, by sa mali na Komisiu preniesť vykonávacie právomoci. (8) Vzhľadom na to, že platnosť súčasného protokolu uplynie 31. decembra 2012 a že sa nový protokol má predbežne uplatňovať od 1. januára 2013, by sa toto nariadenie malo uplatňovať od 1. januára 2013, PRIJALA TOTO NARIADENIE: Článok 1 1. Ak sa žiadosti o povolenia na rybolov od členských štátov podľa Protokolu k Dohode o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej k dátumu stanovenému v prílohe k tomuto nariadeniu pre každú dotknutú zásobu nevzťahujú na všetky ročne pridelené rybolovné zásoby stanovené v uvedenom protokole, Komisia zohľadňuje žiadosti o povolenia na rybolov od akéhokoľvek iného členského štátu podľa článku 10 nariadenia (ES) č. 1006/2008. 2. Lehota uvedená v článku 10 ods. 1 nariadenia (ES) č. 1006/2008 sa stanovuje na 10 pracovných dní. 3. Pri každej zásobe uvedenej v prílohe Komisia informuje členské štáty o úrovni využívania rybolovných možností na základe žiadostí o povolenia doručených najneskôr: (a) jeden mesiac predo dňom uvedeným v prílohe a (b) ku dňu uvedenému v prílohe. 4. Komisia prehodnotí kvóty na korušku polárnu, ktoré má Únia k dispozícii v grónskych vodách podoblastí ICES V a XIV na základe TAC a množstiev, ktoré Grónsko pridelilo Únii v súlade s Dohodou o partnerstve v sektore rybolovu medzi Európskym spoločenstvom na jednej strane a vládou Dánska a miestnou vládou Grónska na strane druhej a v súlade s protokolom k nej. Článok 2 1. Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. 2. Uplatňuje sa od 1. januára 2013. 3. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Radu predseda PRÍLOHA Dátum uvedený v článku 1 ods. 1 a ods. 3: Zásoba || Dátum kreveta boreálna v podoblastiach ICES XIV a V || 1. august halibut tmavý v podoblastiach ICES XIV a V || 15. september halibut svetlý v podoblastiach ICES XIV a V a v podoblasti NAFO 1 || 1. september halibut tmavý v podoblasti NAFO 1 – južne od 68° s. š. || 15. október kreveta boreálna v podoblasti NAFO 1 || 1. október pelagické sebastesy v podoblastiach ICES XIV a V a v podoblasti NAFO 1F || 1. september sebastesy žijúce pri dne v podoblastiach ICES XIV a V a v podoblasti NAFO 1F || 1. september krab rodu Chinoecetes v podoblasti NAFO 1 || 1. október treska v podoblasti ICES XIV a v podoblasti NAFO 1 || 31. október [1] Prijatý na 3108. zasadnutí Rady (poľnohospodárstvo a rybné hospodárstvo) v utorok 19. júla 2011, ako body „A“ uvedené v 12843/11. [2] Ú. v. EÚ L 172, 30.6.2007, s. 1. [3] Ú. v. EÚ L, ..., s. … OJ: Please insert the date, the number and the OJ reference for the Decision [4] Ú. v. ES L 358, 31.12.2002, s. 59. [5] Ú. v. EÚ L 286, 29.10.2008, s. 33.